**I Z V J E Š T A J**

**o sprovedenoj javnoj raspravi o**

**Nacrtu zakona o izmjenama i dopunama Zakona o stručnom obrazovanju**

Neophodnost izmjena Zakona o stručnom obrazovanju proizilazi iz dosadašnjeg iskustva u reformi obrazovanja i primjene zakona. Brojne reforme u zemljama Evropske unije i petnaestogodišnje iskustvo Crne Gore potvrđuju da je reforma obrazovanja veoma složen, i po pravilu, dugotrajan proces sa brojnim poteškoćama.

Razlog za donošenje ovog zakona je stvaranje još modernijeg i efikasnijeg sistema obrazovanja koji će omogućiti razvoj pojedinca bez obzira na pol, životnu dob, socijalno porijeklo, nacionalnu i vjersku pripadnost i tjelesnu i fizičku konstituciju. Dosadašnja implementacija Zakona nametnula je potrebu da se pojedine odredbe Zakona izmijene, odnosno dorade, u cilju unapređivanja kvaliteta, efikasnosti, racionalnosti i ekonomičnosti obrazovnog sistema, u skladu sa drugim propisima i mjerama koje država preuzima radi implementacije politike u oblasti obrazovanja.

Uz to, Zakon je neophodno usaglasiti sa pojedinim propisima EU.

U pripremi Prijedloga zakona zatražena su mišljenja, prijedlozi i sugestije u skladu sa članom 5 Uredbe o postupku i načinu sprovođenja javne rasprave u pripremi zakona (,,Službeni list CG,, broj 12/12) Poziv za učešće u konsultacijama je objavljen 28. decembra 2016. godine na website Ministarstva prosvjete, kao i portalu E uprave, i svi zainteresovani organi, organizacije, udruženja, i pojedinci su pozvani da, do 15. januara 2017. godine, dostave svoje prijedloge, sugestije i komentare na važeći tekst Zakona o stručnom obrazovanju. Pored toga, upućeno je pismo svim direktorima, nastavnicima i drugim izvršiocima u obrazovno-vaspitnim ustanovama da daju svoje primjedbe, prijedloge i sugestije na važeći Zakon, kako bi se u postupku izrade zakona o izmjenama i dopunama postojećeg zakona došlo do najboljih i najkvalitetnijih zakonskih rješenja koja će doprinijeti unapređivanju ukupnog sistema obrazovanja i vaspitanja.

Takođe, saglasno članu 8 Uredbe o načinu i postupku ostvarivanja saradnje organa državne uprave i nevladinih organizacija (,,Službeni list CG,, broj 7/12) u postupku pripreme zakona pružena je mogućnost za učešće nevladinog sektora u radu radne grupe koja je pripremala Nacrt izmjena i dopuna zakona i predstavnik nevladinih organizacija uzeo je učešće u radu radne grupe za pripremu ovog zakona.

Tekst Nacrta zakona o izmjenama i dopunama Zakona o stručnom obrazovanju koji je pripremila radna grupa objavljen je 20. aprila 2017. godine na web site Ministarstva kako bi se najširoj stručnoj i laičkoj javnosti učinile dostupnim predložene izmjene i dopune u cilju transparentnosti postupka definisanja pojedinih odredbi zakonskih rješenja i dobijanja kvalitetnijeg zakonskog teksta.

Primjedbe prijedlozi i sugestije su sagledane i sve koje su predstavljale doprinos poboljšanju zakonskog teksta i koje su bile usklađene sa utvrđenom koncepcijom razvoja obrazovanja prihvaćene su i ugrađene u Prijedlog zakona.

Prijedloge na tekst Nacrta zakona o izmjenama i dopunama Zakona o stručnom obrazovanju dostavili su:

- Aktiv direktora vaspitno obrazovnih ustanova Nikšića, Šavnika i Plužina;

- Privredna komora Crne Gore;

- Crnogorska akademija nauka i umjetnosti;

- Sindikat prosvjete crne Gore;

- Udruženje pedagoga-Podgorica;

- Ispitni centar Crne Gore;

-JU Srednja mješovita škola ,,Bećo Bašić''-Plav;

- JU Srednja mješovita škola ,,Danilo Kiš''- Budva;

- JU Srednja mješovita škola ,,Vuksan Đukić''-Mojkovac;

- JU Srednja ekonomsko ugostiteljska škola-Bar;

- JU Srednja stručna škola ,,Vukadin Vukadinović''-Berane,

- JU Srednja ekonomska škola ,,Mirko Vešović''-Podgorica;

- JU Škola za srednje i više stručno obrazovanje ,,Sergije Stanić''-Podgorica;

- JU Srednja elektro ekonomska škola-Bijelo Polje;

- JU Srednja stručna škola-Cetinje;

- JU Umjetnička škola ,,Vasa Pavić'' Podgorica;

- JU Srednja medicinska škola Podgorica;

- JU Srednja građevinsko geodetska škola ''Inž. Marko Radević''-Podgorica;

- JU Srednja stručna škola ,,Ivan Uskoković''-Podgorica;

- JU Srednja stručna škola ,,Spasoje Raspopović''-Podgorica;

- ZOPT doo Podgorica Društvo za zapošljavanje, obrazovanje odraslih organizovanje i izvođenje psihosocijalne profesionalne rehabilitacije-Podgorica;

- Zavod za školstvo - Predrag Vujačić, šef biroa za opšte poslove.

**Na Prijedlog nacrta Zakona o izmjenama i dopunama Zakona o stručnom obrazovanju dostavljeni su sljedeći prijedlozi:**

**1.** Veliki broj obrazovno vaspitnih ustanova dostavilo je prijedlog da se smanji broj učenika u odjeljenju tako da odjeljenje ima najviše 26 učenika a po odobrenju Ministarstva najviše 30 učenika, odnosno 34 učenika kako je predložio Sindikat prosvjete Crne Gore, tj. najviše 26, a po odobrenju Ministarstva prosvjete, do 30 učenika kako je predložio Aktiv Direktora škola u Nikšiću, Šavniku i Plužinama.

Stav obrađivača*:* Prijedlog za smanjenje broja učenika u odjeljenju je djelimično prihvaćen, s tim da je utvrđeno da odjeljenje može imati najviše 28 učenika, a po odobrenju Ministarstva najviše 32 učenika. Smanjivanjem broja učenika u odjeljenju i određivanjem gornje granice broja učenika u odjeljenju omogućiće se efikasniji obrazovno vaspitni rad, bolji individualni pristup učeniku i poboljšanje kvaliteta nastave.

**2.** Takođe, veliki broj stručnih škola je dostavilo prijedlog da se umanji norma nastavnika koji izvode praktično obrazovanje u modularizovanim programima na način da se umjesto dosadašnjih 24 časa nedjeljno nastavnici koji izvode nastavu iz modula imaju 18 časova nastave nedjeljno u okviru četrdesetočasovne radne nedjelje, dok je Sindikat prosvjete Crne Gore predložio da se norma svim nastavnicima stručnih škola smanji za dva časa

Stav obrađivača: Prijedlog je djelimično prihvaćen tako što je Prijedlogom zakona precizirano da je norma nastavnika praktičnog obrazovanja 22 časa nedjeljno, umjesto dosadašnjih 24, a norma nastavnicima koji izvode nastavu iz modula (koji sublimiraju teorijsku i praktičnu nastavu) 20 časova nedjeljno, imajući u vidu zahtjevnost i složenost ovog vida nastave.

**3.** Prijedlog CANU, velikog broja stručnih škola i Predraga Vujičića je da se usaglasi norma časova nastavnicima u srednjim stručnim školama sa normom nastavnika u osnovnim školama, tj. da se i nastavnicima koji izvode nastavu u stručnim školama umanji norma kao što je to definisano Prijedlogom zakona o izmjenama i dopunama Zakona o osnovnom obrazovanju i vaspitanju.

Stav obrađivača: Prijedlog se ne prihvata imajući u vidu da su u nastavnom planu za osnovno obrazovanje i vaspitanje izvršene značajne izmjene u pogledu smanjenja nedjeljnog opterećenja učenika i broja časova nastave i smanjenje sadržaja nastavnih predmeta, kao i uvođenje predmetne nastave od prvog razreda, što je bio razlog da se usaglasi norma časova nastavnika razredne i predmetne nastave sa izmijenjenim nastavnim planom, a u cilju omogućavanja nastavnicima razredne nastave kao i nastavnicima predmetne nastave u osnovnoj školi ostvarivanje norme časova. Imajući u vidu da obrazovni programi u stručnom obrazovanju nijesu izmijenjeni u pogledu nedjeljnog opterećenja učenika i smanjenja sadržaja nastavnih predmeta, ne postoji potreba da se i nastavnicima stručnih škola izmijeni norma časova, kao što je to urađeno u osnovnom obrazovanju.

**4.** Prijedlog jednog broja stručnih škola je ida se izmjeni odredba koja se odnosi na broj neopravdanih časova kao osnov za prestanak statusa redovnog učenika, tj. predloženo je brisanje ove odredbe, odnosno da umjesto dosadašnjih 30 neopravdanih časova u toku nastavne godine, učeniku prestaje status redovnog učenika ukoliko u toku jednog polugodišta ima 20 i više neopravdanih časova.

Stav obrađivača: Prijedlog nije prihvaćen budući da je učenik, saglasno odredbama zakona, dužan da redovno pohađa nastavu i redovno pravda izostanke. Takođe, postojeća odredba se u dosadašnjoj praksi primjene zakona pokazala kao bolje rješenje koje doprinosi boljoj disciplini učenika, redovnijem pohađanju nastave i blagovremenom ispunjavanju i drugih obaveza učenika.

**5.** Više stručnih škola i Aktiv direktora vaspitno obrazovnih ustanova Nikšića, Šavnika i Plužina je dostavilo prijedlogda učeniku koji na kraju drugog klasifikacionog perioda (prvo polugođe) ima više od polovine nedovoljnih ocjena od ukupnog broja predmeta prestaje status redovnog učenika, jer bi po njihovom mišljenju takva odredba doprinijela postizanju boljih rezultata učenika.

Stav obrađivača: Prijedlog nije prihvaćen imajući u vidu da nastavna godina ima četiri klasifikaciona perioda u kojima se provjerava i ocjenjuje znanje i postignuće učenika, tako da i onim učenicima koji ne postižu zadovoljavajući nivo znanja u prvom i drugom klasifikacionom periodu treba pružiti mogućnost da u narednom periodu steknu znanja i kompetencije potrebne za zadovoljavajući završetak školske godine i nastavak obrazovanja.

**6.** ZOOPT Podgorica je dostavio prijedlog da pored poslodavaca, organizatori obrzovanja odraslih mogu da budu izvođači praktičnog obrazovanja učenika.

Stav obrađivača: Prijedlog nije prihvaćen iz razloga što organizovanjem praktičnog obrazovanja kod poslodavaca, tj. u realnom radnom okruženju, učenici imaju mogućnost da steknu kvalitetna znanja i kompetencije potrebne za obavljanje poslova u zanimanju.

**7.** Privredna komora je predložila da se u Prijedlog zakona o izmjenama i dopunama Zakona o stručnom obrazovanju dopuni odredba koja se odnosi na pripremu za polaganje mastorskog ispitana načinda pripremu za polaganje majstorskog ispita pored škole, licenciranog organizatora obrazovanja odraslih, reprezentativnog udruženja poslodavaca i dr. može da realizuje i Privredna komora Crne Gore.

Stav obrađivača: Prijedlog je prihvaćen imajući u vidu ulogu i značaj Privredne komore Crne Gore u ostvarivanju stručnog obrazovanja, kao i njene potencijale za realizovanje programa pripreme za polaganje majstorskog ispita.

**8.** Takođe Privredna komora Crne Gore dostavila je prijedlog da zasnivanje radnog odnosa, kao i sticanje statusa preduzetnika ne treba da bude razlog da učeniku prestane status redovnog učenika.

Stav obrađivača: prijedlog je prihvaćen, imajući u vidu da zasnivanje radnog odnosa, odnosno sticanje statusa preduzetnika ne moraju uticati na mogućnost učenika da redovno pohađa nastavu, čime se omogućava ovim kategorijama učenika da ukoliko to žele i redovno ispunjavaju propisane obaveze mogu nastaviti sa redovnim školovanjem, tj. u tim slučajevima neće gubiti status redovnog učenika.

**9.** Takođe, Privredna komora Crne Gore predložilajeda profesionalna praksa učenika kod poslodavca traje najmanje 30 dana umjesto najviše 15 radnih dana kako je to predviđeno Prijedlogom zakona.

Stav obrađivača: Prijedlog nije prihvaćen iz sljedećih razloga:

Prijedlogom zakona je utvrđeno da profesionalna praksa za učenike koji u toku nastavne godine nijesu imali praktično obrazovanje kod poslodavca može trajati najduže 15 radnih dana, imajući u vidu trajanje nastavne, odnosno školske godine, čime će se obezbijediti veća obuhvatnost profesionalnom praksom učenika stručnih škola. Ograničavanje trajanja profesionalne prakse na 15 dana je neophodno jer su novi obrazovni programi u stručnom obrazovanju koncipirani na načun da praktično obrazivanje u toku nastave, koje se organizuje u školi, kao i kod poslodavaca, obuhvata do 45 % ukupnog broja časova, kako bi učenici tokom obrazovanja bili u mogućnosti da steknu neophodna znanja vještine i kompetencije za zanimanja za koja se obrazuju. Praksa zemalja koje imaju razvijeno stručno obrazovanje je takva da se stavlja akcenat na obrazovanje kod poslodavca u toku nastavne godine, a ne nakon završetka nastavne godine. Imajući to u vidu, Zakon o stručnom obrazovanju već 15 godina omogućava obrazovanje učenika stručnih škola kod poslodavca (dualno obrazovanje). Na predloženi način stvoriće se uslovi da tokom ljetnjeg raspusta, nakon završene profesionalne prakse, poslodavci sa tim učenicima uz saglasnost roditelja zaključe ugovor o radu na određeno vrijeme što će doprinijeti zapošljavanju domaće radne snage tokom ljetnjih mjeseci.

Konačno profesionalna praksa u trajanju od 15 radnih dana je sasvim dovoljna kao obaveza koju nameće država u cilju savladavanja praktičnih znanja ovih učenika u realnom radnom okruženju i ne treba da bude poslodavcima način da dobiju besplatnu radnu snagu. Ukoliko bi se prihvatio prijedlog da profesionalna praksa traje najmanje 30 radnih dana dovelo bi se u pitanje mogućnost ovih učenika da koriste ljetnji raspust kao ostali učenici, da se pripremaju za polaganje popravnih ispita i dr. da zaključuju ugovore o radu tokom ljetnjeg raspusta ukoliko to žele, što ih stavlja u neravnopravan položaj u odnosu na ostale učenike srednjih škola.

**10.** Značajan broj stručnih škola dostavilo je Prijedlog da se zakonom utvrdi bodovni limit za upis u četvorogodišnje stručne škole, tj. da se utvrdi najmanji broj bodova, po utvrđenim kriterijumima, koji učenik treba da ostvari da bi mogao da se upiše u čertvorogodišnju stručnu školu.

Stav obrađivača*:*Prijedlog je prihvaćen na način što je utvrđeno da Ministarstvo prosvjete svake godine utvrđuje potreban broj bodova koje učinik mora da ostvari po propisanim kriterijumima za upis u četvorogodišnju stručnu školu, čime je unapijeđen postupak upisa u ove škole sa ciljem da se obezbijedi upis učenika na osnovu rezultata u prethodnom obrazovanju i stvaranje uslova da bolji učenici upisuju željene i atraktivnije obrazovne programe za zanimanja koja su potrebna tržištu. U tom cilju, redosljed za upis se utvrđuje na osnovu kriterijuma: opšti uspjeh u posljednja tri razreda osnovne škole, uspjeha na eksternoj provjeri znanja na kraju trećeg ciklusa i uspjeha iz dva predmeta u osnovnoj školi koji su značajni za sticanje obrazovanja. Dakle, novina je što će učenici moći da se upišu u četvorodogišnju stručnu školu samo ukoliko su po osnovu već navedenih kriterijuma osvarili potreban broj bodova u skladu sa aktom Ministarstva. Na navedeni način, tj. uvođenjem bodovnog limita učenici sa izrazito lošim rezultatima u toku prethodnog obrazovanja neće moći da se upišu u četvorogodišnje, već samo u trogodišnje stručne škole.

**11.** Udruženje pedagoga i veliki broj stručnih škola predložilo je da da se zakonom utvrdi norma stručnih saradnika, umjesto dosadašnje odredbe da norma ovih izvršilaca iznosi najmanje 20 časova neposrednog rada sa učenicima u toku nedjelje.

Stav obrađivača: Prijedlog je prihvaćen u cilju preciziranja norme pedagoga, psihologa, logopeda i drugih stručnih saradnika tako št je prijedlogom zakona utvrđeno da ti izvršioci imaju 30 časova neposrednog rada sa učenicima tokom četrdesetočasovne radne nedjelje, a da se ostalo radno vrijeme precizira statutom ustanove.

**12.** Ispitni centar i Crnogorska akademija nauka i umjetnosti dostavila je prijedlog da se ne mijenjaju i ne proširuiju nadležnosti Državne komisije za stručni ispit, tj. da Ministarstvo ne treba da preuzima nadležnosti Ispitnog centra u organizovanju ovog ispita.

Stav obrađivača: Prijedlog nije prihvaćen. Naime, Prijedlogom zakona se proširuju nadležnosti ove komisije tako da će Komisija imati značajnu ulogu u pripremi i izvođenju stručnog ispita, uključujući nadležnosti da odlučuje o sadržaju ispitnog materijala na prijedlog predmetnih komisija, obrazuje predmetne komisije za pojedine nastavne predmete koji se polažu na stručnom ispitu na prijedlog Ispitnog centra, obrazuje komisije za ocjenjivanje učenika po prigovoru na ocenu i po potrebi i druge komisije. Na navadeni način će se doprinijeti kvalitetnijem i transparentnijem sprovođenju stručnog ispita, koji se i ovom izmjenom značajno unapređuje, tako što se Državnoj komisiji za stručni ispit, umjesto dosadašnje deklarativne uloge, preciziraju nadležnosti koje proizilaze iz njene već zakonom definisane uloge, a to je ,,priprema i izvođenje stručnog ispita“, a nadležnosti Ispitnog centra i uloga u organizaciji ispita utvrđena zakonom se ne ograničava. Uz to predmetne komisije će se obrazovati na prijedlog Ispitnog centra, a prijedlog sadržaja ispitnog materijala Državnoj komisiji predlažu upravo te predmetne komisije, iz čega jasno poizilazi uloga Ispitnog centra u sprovođenju stručnog ispita.

Posebno ističemo da sve aktivnosti koje prethode određivanju granica prelaznosti – priprema zadataka, izbor zadataka koji ulaze u bazu, izbor zadataka koji ulaze u sastav testa, težina testa, izbor ocjenjivača, izbor komisije za žalbu su u nadležnosti Ispitnog centra i Državna komisija, koja je na kraju odgovorna za stručni ispit i za njegov kvalitet, nema nikakav uticaj na sve te aktivnosti. Državna komisija za stručni ispit ne zna, na primjer, koja je težina testa, da li je test lagan ili zahtjevan, a odlučuje o granici za ocjenu dovoljan dva. Suštinski, Ispitni centar je sve odlučivao a Državna komisija nosi odgovornost.

Uporedna praksa kod zemalja koje imaju eksternu maturu, odnosno stručni ispit pokazuje da sve zemlje imaju državne komisije za predmete na maturi (maternji jezik, matematika, strani jezik i dr), da te komisije čine predstavnici univerziteta i najbolji nastavnici stručnih škola i gimnazija, da se njihova imena znaju, da se znaju elementi na osnovu kojih rade i odlučuju. Zbog toga je i predloženo da se nadležnosti prošire. Uloga Ispitnog centra neće se umanjiti, on je i dalje nadležan za sprovođenje ispita. On će predlagati članove predmetnih komisija, ali će se čitav proces učiniti transparentnijim i znaće se podjela uloga, kako se došlo do određenog predloga, na primjer kakav će biti sadržaj ispitnog materijala i sl.

**13.** Ispitni centar je dostavio prijedlog da se prijedlogom zakona preciznije definišu osnovni i viši nivo polaganja stručnog ispita.

Stav obrađivača: Prijedlog nije prihvaćen .Prijedlogom zakona se djelimično mijenja koncept stručnog ispita u četvorogodišnjoj stručnoj školi. Naime, učenici na ispitu polažu tri premeta, umjesto dosadašnjih četiri, i to: crnogorski, odnosno maternji jezik i književnost, matematiku ili prvi strani jezik, u skladu sa obrazovnim programom, i jedan stručno teorijski predmet, odnosno stručnu teoriju, dok će učenici trogodišnjih stručnih škola umjesto stručno teorijskog predmeta/stručne teorije raditi odbranu stručnog rada. U cilju ujednačavanja zahtjevnosti maturskog i stručnog ispita, Prijedlogom se definiše da se matematika, ili prvi strani jezik mogu polagati na osnovnom ili višem nivou, s tim da će nivoi biti bliže definisani ispitnim katalogom, a učenici će moći da biraju nivo polaganja ovih predmeta. Na navedeni način, tj. preciziranjem da će se nivoi polaganja ispita iz predmeta matematika i strani jezik bliže definisati ispitnim katalogom, ova materija je u potrebnoj mjeri uređena zakonom, a bliže definisanje ovih nivoa treba da bude materija podzakonskog akta.

**14.** CANU je dostavila prijedlog da se pitanje vanrednih učenika riješi u skladu sa praksom zemalja EU**.**

Stav obrađivača: U vezi sa navedenim konstatovano je da su važeća zakonska rješenja kojima je uređeno vanredno sticanje obrazovanja u srednjim stručnim školama riješeno u cjelini na zadovoljavajući način, pogotovo što je već nekoliko godina u primjeni odredba da vanredni učenici moraju pohađati pripremnu (instruktivnu) nastavu, s tim da ukupan fond časova ne može biti manji od 50 % ukupnog godišnjeg broja časova za određeni obrazovni program.

**15.** Sindikat prosvjete Crne Gore predložio je da se prijedlogom zakona utvrdi pravo nastavnika u stručnim školama koji imaju više od 35 godina na poslovima obrazovanja i vaspitanja na umanjenje norma časova, iz razloga što je predloženo brisanje te odredbe iz Opšteg zakona o obrazovanju i vaspitanju.

Stav obrađivača: Prijedlog nije prihvaćen budući da je to pitanje riješeno na jedinstven način za sve nastavnike u Prijedlogu zakona o izmjenama i dopunama Opšteg zakona o obrazovanju i vaspitanju, tako da ne postoji magućnost niti opravdani razlog da se od takve odredbe izuzmu nastavnici stručnih škola.